Comisarii din cadrul Comisariatului Regional pentru Protecția Consumatorilor Regiunea Muntenia Sud desfășoară în această perioadă ample acțiuni de control la stațiile peco din rețeaua OMV – Petrom. Până acum au fost controlate 48 de stații din toată regiunea, care cuprinde județele Argeș, Călărași, Dâmbovița, Giurgiu, Ialomița, Prahova si Teleorman.
Printre alte măsuri dispuse, la patru dintre cele 48 de stații s-a dispus oprirea temporară de prestare a serviciilor până la remedierea deficiențelor.
Contactat de Observatorul Prahovean, Ion Iordăchescu, comisar șef al Comisariatului Regional pentru Protecția Consumatorilor Regiunea Sud Muntenia, a precizat faptul că toate cele patru stații închise temporar se află în județul Prahova.
Acesta nu a putut preciza însă care sunt mai exact cele patru stații închise temporar.
"În perioada 11-14.03.2024 comisarii din cadrul Comisariatului Regional pentru Protecția Consumatorilor Regiunea Sud Muntenia desfășoară acțiuni de control la stațiile peco din rețeaua OMV – Petrom.
Până la această ora au fost verificate 48 stații peco din județele Argeș, Călărași, Dâmbovița, Giurgiu, Ialomița, Prahova si Teleorman, fiind aplicate sancțiuni contravenționale în valoare totală de 135.000 lei si 4 avertismente.
S-au dispus măsuri de oprire definitivă de la comercializare si retragere din circuitul consumului uman pentru produse în valoare totală de peste 2200 lei și oprire temporară până la remedierea deficiențelor pentru produse in valoare de 4000 lei.
Pentru 4 statii peco s-a dispus măsura de oprire temporară prestare servicii până la remedierea deficiențelor.
Dintre abaterile constatate menționăm:
-în momentul ridicării pistolului de alimentare, acesta prezenta scurgeri de combustibil. Atât pavimentul din jurul pompelor cu deficiențe, precum și mânerele acestora prezentau pete de combustibil
-produse alimentare fără elemente de identificare
-jucării cu abateri de etichetare
-comercializare diverse produse fără afișarea prețului per unitatea de măsură
-produsele alimentare(sandwich-uri) nu erau pastrate la temperatura recomandata de producator
-fructe depreciate
-nerespectare condiții de păstrare și depozitare
-zona de patiserie – ora de producție nu era afișată la raft pentru consumatori
-produse cu ambalaj deteriorat
-lipsă informare asupra prelungirii valabilității promoției
-lipsa informare la raft a prețului ambalaj garanție ptr un produs ce avea semn SGR.
Vom reveni cu detalii la finalizarea acțiunilor de control", au informat reprezentanții Comisariatului Regional pentru Protecția Consumatorilor Regiunea Sud Muntenia.